म्यानमारका दुई खेल र विश्वकप छनोट
नेपाली राष्ट्रिय फुटबल टिम विश्वकप २०२६ छनोटको अन्तिम तयारीमा म्यानमारविरुद्ध दुई मैत्रीपूर्ण खेल खेलेर स्वदेश फर्किसकेको छ । यांगुनस्थित थुवुना रंगशालामा फिफा वरीयतामा १५ स्थानमाथिको टिमविरुद्ध पहिलो खेल गोलरहित टुंग्याएको नेपालले ८६ औं मिनेटमा भएको विवादास्पद गोलसँगै दोस्रो खेल १–० ले हारेको थियो ।
काठमाडौँ — नेपाली राष्ट्रिय फुटबल टिम विश्वकप २०२६ छनोटको अन्तिम तयारीमा म्यानमारविरुद्ध दुई मैत्रीपूर्ण खेल खेलेर स्वदेश फर्किसकेको छ । यांगुनस्थित थुवुना रंगशालामा फिफा वरीयतामा १५ स्थानमाथिको टिमविरुद्ध पहिलो खेल गोलरहित टुंग्याएको नेपालले ८६ औं मिनेटमा भएको विवादास्पद गोलसँगै दोस्रो खेल १–० ले हारेको थियो ।तस्बिर : एएफपीत्यसपछि फर्किएको नेपाली टिमको विश्वकप छनोट केन्द्रित ट्रेनिङ शुक्रबार सुरु भएको छ ।विश्वकप छनोटको पहिलो चरणमा नेपालले प्रतिद्वन्द्वी पाएको छ, लाओस । वरीयतामा १२ स्थानमुनिको टिमविरुद्ध नेपालले ‘होम एन्ड अवे’ का आधारमा दुई खेल खेल्नेछ । अक्टोबर १२ मा दशरथ रंगशालामा खेलेपछि नेपाली टिम अक्टोबर १७ मा खेल्न भियन्तिन (लाओस) मा जानेछ ।‘दुई लेग’ को प्रतिस्पर्धामा लाओसलाई पराजित गर्न सके मात्रै नेपाली टिम विश्वकप छनोटको दोस्रो चरण अर्थात् समूह चरणमा प्रवेश गर्नेछ । अनपेक्षित नतिजा आएमा नेपालको विश्वकप २०२६ छनोट यात्रा पहिलो चरणमै टुंगिनेछ । तर, नेपाली टोलीका कप्तान किरण चेम्जोङ यो टिम र छनोटलाई लिएर आशावादी छन् ।दुई खेलपछि इन्डियन सुपर लिग (आईएसएल) क्लब पन्जाब एफसीमा आबद्ध कप्तान किरण यांगुनका दुई खेलपछि पन्जाब फर्किसकेका छन् । नेपालका सबैभन्दा अनुभवी यी ३३ वर्षीय खेलाडीसँग यांगुनका खेल, नयाँ–पुराना खेलाडीका प्रदर्शन, टिमको बलियो–कमजोर पक्ष र विश्वकप छनोटबारे गरिएको कुराकानी उनकै शब्दमा :सकारात्मक प्रदर्शनयो टिमले म्यानमारविरुद्ध गरेको प्रदर्शन सकारात्मक देख्छु । अहिलेको अवस्थामा खेलाडीहरू हरेक दिन गुमाउँदै (विदेश पलायन) जाँदा कोचले दिएको अवसरमा नयाँ खेलाडीले गरेको प्रदर्शनप्रति खुसी लाग्यो । सकारात्मक लक्षणहरू देखेको छु । अर्काको भूमिमा यत्तिको संघर्ष (प्रतिस्पर्धा वा चुनौती) गरेको, गोल अवसर सिर्जना गरेको, वर्चस्व जमाएको (दोस्रो खेल) मेरो करिअरमै पहिलोपल्ट हो जस्तो लाग्छ । अब हामी सक्छौं भन्ने भएको छ । हामीले अवसरहरू उपयोग गर्न नसकेको र त्यस्तै (खराब) गोल खाएका हौं । हामी अभागी नै भयौं ।म्यानमारको टिम राम्रै थियो । टोलीका १० खेलाडी दोस्रो र तेस्रो डिभिजनका थाई लिग, इन्डोनेसियाको लिग वान र कम्बोडियाको लिग खेल्छन् । शारीरिक रूपमा हामीभन्दा बलिया थिए । टेक्निकल पनि हामीभन्दा राम्रै थिए । फिलिपिन्सजस्तै थियो म्यानमारको टिम । हामीले साफअघि मनिलामा १–० ले हारे पनि फिलिपिन्सविरुद्ध राम्रै खलेका थियौं । हामीले यस्तै सिंगापुर, हङकङ, मलेसिया, फिलिपिन्सजस्ता टिमसँग खेलिरहनुपर्छ । बंगलादेश, माल्दिभ्स, भुटानसँग मात्रै खेलेर हुँदैन । हाम्रो खेल र नतिजामा सुधार गर्न वरीयतामा माथिको टिमसँग नियमित खेल्नैपर्छ ।फिनिसिर चाहियोपहिलो खेलमा सुरुका २० मिनेट हामी ‘कोल्याप्स’ नै भएजस्तो थियो । खेलाडीहरू डराएर पनि होला । राष्ट्रिय टिममा नयाँ खेलाडी धेरै छन् । एक्सपोजर छैन, खेल छैन, विपक्षीको मैदानमा खेलेको अनुभव छैन । तर, हामीले विस्तारै गति समात्यौं । दोस्रो हाफमा राम्रै खेल्यौं । रक्षात्मक रूपमा बलियो हुँदै काउन्टर अट्याकिङ अगाडि बढ्ने शैलीमा खेलेका थियौं । यस शैलीमा धेरै अवसर सिर्जना गरेका थियौं ।डिफेन्सबाटै बल खेल्दै अवसर सिर्जना गर्ने कोचको योजनाअनुसार राम्रै खेलेको हो । तर, फिनिसिङमा मिहिनेत गर्नैपर्ने देखियो । कोचले अब विश्वकप छनोटमा त्यही गर्छ होला । हामीले अवसर बनायौं । ढुक्कसँग गोल गर्नसक्ने क्षमता भएको ‘कुल फिनिसर’ पहिलेबाटै हामीलाई खड्किरहेकै हो । ९० मिनेटमा धेरै अवसर पाउन गाह्रै हुन्छ । तर, राम्रो फिनिसिर भयो भने पाएका अवसरमा गोल गर्न सकिन्छ र हामीलाई खेल जित्न त्यस्तै फिनिसिर (गोल गर्ने स्ट्राइकर) आवश्यक छ ।तस्बिर : एएफपीविशुद्ध स्ट्राइकर (गोल गर्नका लागि सबैभन्दा अगाडि खेल्ने भूमिका) नभएर हामीले धेरै संघर्ष गर्नुपरेको छ । त्यो पोजिसनमा घरी अञ्जन (विष्ट) खेल्छन्, यसपालि जिलेस्पी (जंग कार्की) ले पनि खेले । पछि (सब्स्टिच्युट) नवयुग (श्रेष्ठ) पनि आए । उनीहरू विशुद्ध स्ट्राइकर होइनन्, पाएका अवसर उपयोग गर्ने स्ट्राइकर अभावमा मिडफिल्डबाट अगाडि बढेका खेलाडी हुन् । विशुद्ध स्ट्राइकर नहुँदा मिडफिल्डरले बल हान्न पाइरहेका छन् । कहिले को, कहिले को होइन, अवसर पाउँदा गोल हान्ने स्ट्राइकरको खाँचो हाम्रो टिमलाई छ । भारतका कप्तान सुनील क्षत्रीजस्तै फिनिसिर हामीलाई चाहिएको छ ।अहिलेमात्र होइन, जुमनु (राई), सन्तोष (साहुखल), अनिल (गुरुङ) दाइ जस्ता घरेलु फुटबलमा चलेका उत्कृष्ट स्ट्राइकर टिममा हुँदा पनि गोल भइरहेको थिएन । त्यसैले इतिहास हेर्दा हामीलाई सधैं फिनिसिरको अभाव भएको देखिन्छ, जसलाई सबैभन्दा बढी गोलको कीर्तिमान नै १३ गोल भएकाले प्रस्टै हुन्छ । यो १३ गोलको कीर्तिमानबाट स्कोरिङमा हामी इतिहासदेखि नै कति कमजोर छौं भनेर आफैं विश्लेषण गर्न सक्छौं । मलाई लाग्छ कि हामीसँग राम्रै स्ट्राइकर भएको भए कीर्तिमान गोल ३०, ४० वा ५० गोल पुग्नुपर्ने थियो । गोलको औसत हेर्दा नीराजन (रायमाझी) दाइ राम्रो देखिन्छ । उहाँले धेरै खेल खेलेको भए/खेल्न पाएको भए ३० गोलभन्दा बढी हुन्थ्यो होला ।यसपालि टिममा विमल (घर्तीमगर) भाइ भइदिएको भए पक्कै पनि हामीलाई राम्रो हुन्थ्यो होला । खेलाउनैपर्छ भन्ने नसोचौं तर उनलाई अट्याकिङमा उपयोग गर्न सकिन्थ्यो । तर, अरू खेलाडी पनि राम्रा छन्, टिमका लागि योग्य छन् ।हामीसँग विशुद्ध लेफ्ट–ब्याक पनि छैन । यो पोजिसनका राम्रा खेलाडी नेपालमै छैन । त्यसैले लेफ्ट विंगर खेलिरहेका आशिष चौधरीलाई लेफ्ट–ब्याकमा खेलाउनुपर्यो । पहिला डिफेन्समा कहिल्यै नखेलेको भए पनि उनले राम्रै कोसिस गरे । डिफेन्सबाट आक्रमणमा अघि बढ्न राम्रो भए पनि उनलाई डिफेन्स गर्न भने गाह्रा भइरहेको थियो । दोस्रो खलमा उनकै क्षेत्रबाट आएको बलमा विवादास्पद गोल पनि भयो । उनलाई लेफ्ट–ब्याकमा उत्कृष्ट खेलाडी बन्न अझै समय लाग्ला । राइट–ब्याकमा सनिश (श्रेष्ठ) ले राम्रै गरेका छन् । हामीलाई यो पोजिसनमा विकल्प पनि छैन । सेन्टर–ब्याकमा रोहित (चन्द) र अनन्त (तामाङ) विकल्पविहीन नै छन् । उनीहरूले राम्रै गरिरहेका छन् । टिमलाई देवेन्द्र (तामाङ) को अभाव पनि हुन असक्छ ।गोल विवाद किन ?खाएको गोलमा हाम्रै कमजोरी रह्यो, रेफ्रीको पनि । विपक्षी टिमले लेफ्ट–ब्याकमा हाम्रो कमजोरीको फाइदा लिन खोजिरहेका थिए । त्यहीबाट हामीलाई दबाब दिइरहेका थिए । बल गोलपोस्टमा छिर्दासम्म सहायक रेफ्रीले झन्डा (अफसाइडको संकेत) उठाइरहेको थियो । त्यसैले हाम्रा खेलाडीले विपक्षीलाई खुला छाडिदिए र पछाडिबाट आएर गोल हाने । गोल हानेपछि रेफ्रीलाई झन्डा उठाएको हामीले देखायौं र उनी त्यहाँ गएर झन्डा झार्न लगाउँदै गोल दिए ।उक्त ‘मूभ’ मा रोहित र मैले मात्रै प्रयास गरिरहेका थियौं । सहायक रेफ्रीले झन्डा झारेको थिएन, प्ले–अन (खेल जारी) पनि भनेको थिएन । त्यसैले कसरी गोल भयो भनेर सोध्दा रेफ्रीले ‘रेफ्री डिसिजन’ हो, गोल हो भनिदिए । रेफ्री थाइल्यान्डका थिए भने सहायक रेफ्री म्यानमारकै । हामीलाई खेल्नैपर्ने बाध्यता थियो, पूरा खेल खेल्यौं । खेलपछि म्यानमारका कप्तानले पनि खेलमा कहिलेकाहीं यस्तै हुन्छ, रेफ्रीको निर्णय मान्नैपर्ने हुन्छ भनेर हामीलाई सान्त्वना दिएका थिए । हामीसँग म्यानमार टिमलाई बधाई दिनुको विकल्प रहेन । देश वा क्लबका लागि सधैं जहाँ भए पनि राम्रो गर्ने प्रयास गर्छु, उत्कृष्ट प्रदर्शनको कोसिस गर्छु । आफ्नो टिमका लागि सक्ने कोसिस गर्छु । मैले म्यानमारमा त्यसै गरें । कुनै बेला कस्तो गोल खाइन्छ, त्यसमा पछुतो हुन्छ । तर, म सधैं राम्रो गर्ने प्रयासमा खेल्छु । हरेक खेल अन्तिम खेलको रूपमा लिएर उत्कृष्ट प्रदर्शन गर्ने कोसिस गर्छु । मेरा लागि यांगुनमा प्रदर्शन त्यस्तै भयो ।खेलाडी पलायनपछि राम्रो संकेतप्रशिक्षक भिन्सेन्जो (अल्बर्टो एनेस) आएपछि खेलाडी नभएको समयमा पनि नयाँ खेलाडीलाई ल्याएर तयार पारियो । यसपालि सबैभन्दा बढी एक महिनाजति प्रशिक्षणको समय पाउँदा म्यानमारसँग यत्तिको प्रतिस्पर्धा गर्नु धेरै राम्रो हो । चार वर्षअघि ३–० ले हारेको नेपाली टिमले यसपालि गरेको प्रदर्शन देखेर म्यानमारकै खेलाडी र फुटबल महासंघका महासचिवले आश्चर्य व्यक्त गरे । खेलाडी अभावमा आएका नयाँ खेलाडीले यत्तिको सुधार गरेको प्रदर्शन धेरै राम्रो हो । टिम स्प्रिट र ट्रान्जिसन पार्ट राम्रो रह्यो । खुसी लाग्यो । दुःख त्यही छ कि भोलि फेरि यी खेलाडीहरू कहाँ जानेछन् ?यो टिमको प्रदर्शन हेरेर कुवेतसँग खेल्नुपर्यो भने पनि हामी फाइट गर्न सक्छौं भन्ने भएको छ । भिन्सेन्जो आएपछि थ्री नेसन्स कप, साफ च्याम्पियनसिप र यो यांगुन यात्रामध्ये सबैभन्दा राम्रो खेलेको टिम यही हो । प्रदर्शन राम्रो, जुझारुपन, टिम स्पिरिट, गोलका अवसर सिर्जनामा राम्रो भयो । जिलेस्पी, हिसुब र दिनेश (हेन्जन) ले डेब्यु गरे । शारीरिक रूपमा अब्बल जिलेस्पीले अझै धेरै मिहिनेत गर्नुपर्छ जस्तो लाग्छ । हिसुबले थोरै समय पाए पनि एग्रेसन (आक्रामकपन) देखाए । दिनेशले खेल्छ है भन्ने देखाए । दैन्दिनै पीर लाग्ने भनेको फेरि पनि हामी यो टिमबाट खेलाडी गुमाउँछौं भन्ने नै हो । किनभने यस्तो टिम बनाउन समय लाग्छ । भोलिको दिनमा फेरि को–को खेलाडी गुमाइन्छ जस्तो हुन्छ ।नेपाल बलियो कि लाओस ?हाम्रा लागि विश्वकप छनोट खेल्नु ठूलो अवसर हो । हामीले थ्री नेसन्स कपमा लाओसलाई २–० (समूह चरण) र २–१ (फाइनल) ले जितेका थियौं । उक्त खेल भएको लगभग ६ महिना भयो । यत्तिका समयमा धेरै सुधार भएको हुनसक्छ । पहिला लाओसले सबै एकेडेमीका खेलाडी ल्याएका थिए । विश्वकप छनोटमा विदेशमा रहेका पनि ल्याउँछन् होला । हाम्रो कोचले सबै तयारी गरिरहेका छन् । पहिलो खेल घरेलु भूमिमा छ, जसमा हामीलाई अंक लिने अवसर छ । लाओस कमजोर छैन तर पहिलो खेलमै ३ अंक लियौं भने हामीलाई एड्भान्टेज हुन्छ । यसैका लागि हामी जितेर अगाडि बढ्ने प्रयास गर्नेछौं । 